KOLEKTÍVNA ZMLUVA

 

uzatvorená medzi

Okresným súdom Lučenec zastúpeným predsedom okresného súdu 

a

OZ JUSTÍCIE V SR – Základnou organizáciou odborového zväzu justície
pri Okresnom súde Lučenec zastúpenou predsedníčkou ZO OZJ

V Lučenci dňa 20.01.2012 

                                               
                                               Okresný súd Lučenec

zastúpený predsedom okresného súdu  JUDr. Mikulášom Géczim

a

OZ JUSTÍCIE V SR – Základná organizácia odborového zväzu justície
pri Okresnom súde Lučenec 

zastúpená predsedníčkou  ZO OZJ Ibolyou Barcaj

uzatvárajú túto

KOLEKTÍVNU ZMLUVU

na rok 2012

Všeobecné ustanovenia

	Kolektívna zmluva medzi Okresným súdom Lučenec a Základnou organizáciou  odborového zväzu zamestnancov justície v Slovenskej republike pri Okresnom súde Lučenec /ďalej ZO OZJ/ sa uzatvára v súlade s ustanovením § 2 zákona č. 2/1991 Zb. 
o kolektívnom vyjednávaní v znení neskorších predpisov, v súlade s § 229 až 231 Zákonníka práce, v súlade s §118 až 119 zákona č. 400/2009 Z.z. o štátnej službe 
a o zmene a doplnení niektorých zákonov  a v súlade § 34 ods. 5  zákona č. 385/2000 Z.z. o sudcoch a prísediacich a o zmene a doplnení niektorých zákonov.

Táto Kolektívna zmluva pozostáva z nasledovných častí a to:

I.	Vzájomné vzťahy medzi služobným úradom a odborovým orgánom,
            postavenie odborovej organizácie
II.	Podmienky vykonávania štátnej služby 
III.	Podmienky vykonávania práce vo verejnom záujme
IV.	Pracovné podmienky     
V.	Tvorba a použitie sociálneho fondu. Sociálna, zdravotná a rekreačná  starostlivosť
VI.	Záverečné ustanovenia Kolektívnej zmluvy 

I.    Vzájomné vzťahy medzi služobným úradom a odborovým orgánom,
       postavenie  odborovej organizácie

1. Okresný súd Lučenec ako služobný úrad  uznáva odborovú organizáciu a výbor ZO OZJ za oprávneného predstaviteľa zamestnancov pri kolektívnom vyjednávaní. Služobný úrad 
v súlade so zákonom č. 83/1990 Z.z. v znení noviel o združovaní občanov, v súlade 
s ústavným právom na združovanie, uznáva existenciu ZO OZJ na pracovisku, bude rešpektovať všeobecnú zásadu pre účasť odborov v pracovnoprávnych vzťahoch v rozsahu príslušných zákonných ustanovení. Okresný súd Lučenec uznáva predsedu ZO OZJ za štatutárneho zástupcu ZO OZJ, ktorý je oprávnený zastupovať ZO OZJ vo vzťahu k Okresnému súdu Lučenec. ZO OZJ uzatvára so zamestnávateľom túto kolektívnu zmluvu s cieľom vytvárania priaznivejších pracovných podmienok zamestnancov a sudcov Okresného súdu Lučenec.

2. Okresný súd Lučenec pre činnosť ZO OZJ bude vytvárať priaznivé podmienky tak, aby táto mohla podľa platných predpisov uplatňovať svoje práva. Služobný úrad poskytne pracovné voľno s náhradou mzdy v nevyhnutnom rozsahu na školenia a zasadnutia Odborového zväzu zamestnancov justície v  Slovenskej republike, na výkon funkcie v odborovom orgáne predsedovi ZO OZJ v rozsahu 8 hodín mesačne a ostatným členom výboru  ZO OZJ maximálne v rozsahu  10  pracovných dní v kalendárnom roku sumárne, bez žiadosti o refundáciu mzdy a v zmysle dohody zapožičia služobné motorové vozidlo.

3. Okresný súd Lučenec  poskytne na nevyhnutnú prevádzkovú činnosť  odborovej  organizácie pracovné priestory, a to zasadaciu miestnosť - na zasadania výboru ZO OZJ a  na zasadania členskej schôdze. Potrebu použitia týchto priestorov ZO OZJ bude oznamovať v dostatočnom časovom predstihu. Prevádzková činnosť ZO OZJ nesmie narušiť obvyklú prevádzkovú činnosť súdu.  

4.  Okresný súd Lučenec sa zaväzuje umožniť zamestnancom Okresného súdu Lučenec, ktorí sú členmi ZO OZJ, účasť počas pracovnej doby na zasadnutiach členskej schôdze ZO OZJ, a to v nevyhnutnom rozsahu, maximálne 60 min. každý kalendárny mesiac. 
 
5. Vedúci služobného úradu bude pozývaný na rokovanie výboru ZO OZJ, predseda ZO OZJ alebo poverený člen výboru ZO OZJ bude pozývaný na porady organizované vedúcim služobného úradu, na ktorých sa budú prejednávať úlohy, ktoré súvisia s obsahom uzatvorenej kolektívnej zmluvy.

6. Zamestnanci podľa § 229 ods. 4 Zákonníka práce sa zúčastňujú prostredníctvom odborového orgánu na utváraní spravodlivých a uspokojivých pracovných podmienok. Podmienky činnosti zástupcov zamestnancov a ich ochranu upravuje § 240 Zákonníka práce. 

7. Členom odborov sa rozumie každý člen ZO OZ, ktorý nie je v omeškaní v platení členských príspevkov viac ako 3 mesiace (viď stanovy OZ).

8.   Členovia ZO OZ súhlasia s vykonávaním zrážok členských príspevkov.

II.    Podmienky vykonávania štátnej služby

1. Služobný úrad akceptuje Kolektívnu zmluvu vyššieho stupňa v štátnej službe na rok 2012. 
Ďalšie podmienky vykonávania štátnej služby sa dohodli v súlade čl. II. a III. predmetnej kolektívnej zmluvy.

2. Vzťahy medzi služobným úradom a ZO OZJ sa budú spravovať v zmysle § 118 zákona 
č. 400/2009 Z.z. o štátnej službe a o zmene a doplnení niektorých zákonov ( ďalej len „ zákon o štátnej službe“)

3. Služobný čas štátneho zamestnanca je 37 a ½ hodiny týždenne.

4. Základná výmera dovolenky štátneho zamestnanca je 5 týždňov. Dovolenka vo výmere 6 týždňov patrí štátnemu zamestnancovi, ktorý do konca kalendárneho roka dosiahne 33 rokov veku.

5. Platové tarify štátnych zamestnancov podľa prílohy č. 3  zákona o štátnej službe zostávajú nezmenené.

6. Zamestnávateľ vyplatí štátnemu zamestnancovi, s ktorým skončí pracovný pomer z dôvodov uvedených v § 63 ods. 1 písm. a) alebo b) Zákonníka práce odstupné nad rozsah ustanovený podľa § 76 ods. 1 Zákonníka práce v sume jedného funkčného platu zamestnanca.

7. Pri prvom skončení štátnej služby po nadobudnutí nároku na predčasný starobný dôchodok, na starobný dôchodok alebo invalidný dôchodok patrí štátnemu zamestnancovi v štátnej službe odchodné nad rozsah ustanovený v § 54  ods. 1  zákona o štátnej službe v sume jeho posledne priznaného funkčného platu.

8. Štátnemu zamestnancovi bude na návrh príslušného predstaveného poskytnutá odmena pri dosiahnutí 50 rokov veku do výšky jeho posledne priznaného funkčného platu, podľa §99 ods.1, písm.d) zákona o štátnej službe.

III.    Podmienky  vykonávania práce vo verejnom záujme

1. Okresný súd Lučenec akceptuje Kolektívnu zmluvu vyššieho stupňa  pre zamestnávateľov, ktorí pri odmeňovaní postupujú podľa zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov na r. 2012. Ďalšie podmienky vykonávania práce vo verejnom záujme sa dohodli v súlade s čl. II. predmetnej kolektívnej zmluvy.

2. Vzťahy medzi Okresným súdom Lučenec a ZO OZJ sa budú v otázkach vykonávania práce vo verejnom záujme riadiť ustanoveniami § 229-240 Zákonníka práce.

3. Pracovný čas zamestnanca pri výkone práce vo verejnom záujme je 37 a 1/2 hodiny týždenne.

4. Základná výmera dovolenky je 5 týždňov. Dovolenka vo výmere 6 týždňov patrí zamestnancovi, ktorý do konca kalendárneho roka dosiahne 33 rokov veku.

5. Stupnice platových taríf zostávajú nezmenené.

6. Zamestnávateľ vyplatí zamestnancovi, s ktorým skončí pracovný pomer z dôvodov uvedených v § 63 ods. 1 písm. a) alebo b) Zákonníka práce odstupné nad rozsah ustanovený podľa § 76 ods. 1 Zákonníka práce v sume jedného funkčného platu zamestnanca.

7. Pri prvom skončení pracovného pomeru po nadobudnutí nároku na predčasný starobný dôchodok, starobný dôchodok a invalidný dôchodok, ak pokles schopnosti vykonávať zárobkovú činnosť je viac ako 70%, zamestnávateľ poskytne zamestnancovi odchodné nad ustanovený rozsah podľa § 76a), ods. 1 Zákonníka práce  v sume jedného funkčného platu zamestnanca.

8. Zamestnancovi pri výkone práce vo verejnom záujme bude na návrh príslušného predstaveného poskytnutá odmena pri dosiahnutí 50 rokov veku do výšky jeho posledne priznaného funkčného platu, podľa § 20 ods.1, písm.c) zákona č.533/2003.

IV.    Pracovné   podmienky 

1. Denný prevádzkový čas a dĺžka pracovného času je ustanovená Rozvrhom práce Okresného súdu Lučenec na rok 2012 s ohľadom na prevádzkové potreby okresného súdu (stránkový deň, činnosť podateľne, pokladne, informačného centra a pod ).
 
2. Ak zamestnanec  daruje  krv, aferézu a ďalšie biologické materiály v zmysle §137 ods. 5 písm. a), b) Zákonníka práce, uvedená prekážka v práci na strane zamestnanca bude posudzovaná v zmysle § 143 ods. 2 Zákonníka práce a  presná dĺžka  nevyhnutne potrebného času sa stanovuje od 7.00 hod od 15.00 hod v súlade s rozvrhom práce pre pevný prevádzkový čas.

V.   Tvorba a použitie sociálneho fondu. Sociálna, zdravotná a rekreačná
   starostlivosť

A.  Tvorba sociálneho fondu

1. Okresný súd Lučenec pri tvorbe a čerpaní sociálneho fondu bude dodržiavať ustanovenia zákona č. 152/1994 Z. z. o sociálnom fonde a o zmene a doplnení zákona č. 595/2003  Zb. o daniach z príjmu v znení neskorších predpisov 

2. Fond sa tvorí ako úhrn
a)	povinného prídelu vo výške 1 % zo základu uvedeného v § 4 ods. 1 zákona platov sudcov, zamestnancov v štátnej službe a zamestnancov pri výkone práce vo verejnom záujme
b)	ďalšieho prídelu vo výške 0,5% zo základu uvedeného v § 4 ods. 1 zákona dohodnutého v kolektívnej zmluve u sudcov, zamestnancov v štátnej službe a zamestnancov pri výkone práce vo verejnom záujme

(Základom na určenie ročného prídelu do fondu je súhrn hrubých miezd alebo platov zúčtovaných zamestnancom na výplatu za kalendárny rok. Základom na určenie mesačného prídelu do fondu je súhrn hrubých miezd alebo platov zúčtovaných zamestnancom na výplatu za príslušný kalendárny mesiac.)

3. Tvorba fondu a čerpanie fondu sa vedie na osobitnom analytickom účte fondu zamestnávateľa.

4.   Fond sa tvorí najneskôr v deň dohodnutý na výplatu mzdy alebo platu ( t.j. najneskôr do 10. dňa v mesiaci ), za mesiac december môže zamestnávateľ tvoriť fond z predpokladanej výšky miezd alebo platov a previesť finančné prostriedky na účet fondu do 31. decembra. Prevod finančných prostriedkov sa uskutoční do 5 dní po dni dohodnutom na výplatu mzdy alebo platu, najneskôr do konca kalendárneho mesiaca.

5.    Zúčtovanie   prostriedkov   fondu   za   kalendárny   rok  vykoná zamestnávateľ najneskôr 
do 31. januára nasledujúceho roka. Nevyčerpaný zostatok fondu sa prevádza do nasledujúceho roka.

B. Použitie sociálneho fondu

1. Prostriedky fondu budú použité pre sudcov, zamestnancov v štátnej službe a zamestnancov pri výkone práce vo verejnom záujme  (ďalej len „zamestnancov“) Okresného súdu Lučenec na : 

    a)  stravovanie, 
    b)  regeneráciu pracovnej sily,
    c)  iné výdavky

k  písm. a)

Okresný súd Lučenec poskytne zo sociálneho fondu príspevok na závodné stravovanie:
- 	vo výške 0,53 EUR na jeden stravný lístok každému zamestnancovi a sudcovi na počet odpracovaných dní
                                                         
 Príspevok  na   stravovanie   sa  neposkytne  v prípade:
-	ak si  zamestnanec vyúčtuje stravné  pri služobnej ceste.
-	ak sa zabezpečí podanie stravy pri akciách,  ktoré budú účelovo organizované  ako regenerácia pracovnej  sily. 

 k písm. b) 
       
Organizácia   poskytne   príspevok   na   dopravu   pri  akciách,   ktoré   budú   účelovo organizované   na   regeneráciu   pracovnej   sily   ( branné cvičenia,  výlety,  zájazdy a pod. )   vo   výške   50%   cestovných    nákladov,   v prípade dostatku finančných prostriedkov uhradí náklady na dopravu v celom rozsahu.

Organizácia poskytne príspevok na regeneráciu pracovnej sily (úhrada nákladov spojených s využitím služieb kaderníctva, kozmetiky, maséra, fitnes, sauny, plavárne, úhrada spojená s návštevou športových a kultúrnych podujatí, dovolenka) pre každého člena ZO OZJ, ktorý odpracoval na tunajšom súde posledných 12 mesiacov nepretržite a ktorého čistý mesačný príjem nepresahuje 1 029,– EUR,-, vo výške podľa stavu na účte. 

V prípade nevyčerpania uvedenej sumy zamestnancom je možné tento príspevok poskytnúť aj na úhradu nákladov regenerácie ich nezaopatrených detí.
	
k písm. c) 

Organizácia poskytne každej zamestnankyni, ktorá odpracovala na tunajšom súde posledných 6 mesiacov nepretržite, pri príležitosti 08. marca v každom kalendárnom roku finančný príspevok  vo výške 20,–  EUR.

Organizácia poskytne vianočný príspevok zamestnancom, ktorí odpracovali na tunajšom súde posledných 6 mesiacov nepretržite, vo forme finančného príspevku podľa stavu na účte, najviac však vo výške po 20,– €.

Organizácia   poskytne  príspevok  zamestnancovi   pri životnom jubileu dožitia 50 rokov veku	vo výške 73,- €.

VI.  Záverečné ustanovenia

1. O zmene kolektívnej zmluvy sa bude vyjednávať na návrh ktorejkoľvek zmluvnej strany, ak dôjde k zmene právnych predpisov, ktoré sa týkajú záväzkov prijatých v tejto zmluve, a to v rozsahu v akom sa ho dotknú. Pokiaľ nové a novelizované právne predpisy umožnia dojednať aj záväzky, ktoré právny poriadok v čase uzavretia kolektívnej zmluvy neumožňoval,  bude sa prípadne vyjednávať o takej zmene  ( doplnení )  kolektívnej zmluvy.

2. Kontrolu plnenia tejto kolektívnej zmluvy vykonajú zmluvné strany vždy do 60 dní po uplynutí kalendárneho roka. Výbor ZO OZJ  oboznámi zamestnancov s obsahom tejto kolektívnej zmluvy a s jej zmenami vždy do 15 dní od ich dojednania.
 
3. Zmluvné strany začnú neodkladne rokovať o plnení kolektívnej zmluvy s cieľom predísť prípadnému sporu, ak o to jedna z nich požiada.
 
4. Neoddeliteľnou prílohou tejto zmluvy je použitie a rozpočet sociálneho fondu na rok 2012.

5. Kolektívna zmluva sa uzatvára na kalendárny rok 2012 a nadobúda platnosť dňom podpísania a účinnosť dňom  01. februára 2012.

V Lučenci dňa 20.01.2012

............................................                                                     ......................................................
JUDr. Mikuláš Géczi	  Ibolya Barcaj
predseda okresného súdu                                                                predsedníčka ZO OZJ